section_heading: Engleska (1936. - 1985.)
paragraph_text: Tijekom druge polovice tridesetih godina Oscar Nemon težište svoga rada iz Bruxellesa potpuno prenosi u London koji će postati drugo – i posljednje značajno mjesto njegova umjetničkog djelovanja. Eskalacija antisemitizma u Belgiji i predosjećanje sve bliže ratne opasnosti, nagnali su ga da kao židovski izbjeglica utočište potraži u Engleskoj. U Londonu je povremeno boravio od 1936. godine, a tamo je imao i atelijer – u ulici Lyall, u četvrti Belgravia.